પત્રકારો અને વિશ્લેષકો કેટલીક તાર્કિક દલીલો સાથે સ્થિતિની ચર્ચા કરતાં હોય છે, છતાં રાજકીય નેતાઓ જુદા જ પ્રકારના નિર્ણયો લેતા હોય છે. તેની પાછળનું કારણ આ પ્રકારની આંતરિક જૂથબંધી અને પક્ષને નુકસાન થતું હોય તેના ભોગે પણ હરિફ જૂથને નુકસાન કરવાનું રાજકારણ પ્રબળ બનતું હોય છે. ગુજરાતની ચૂંટણીમાં તેનો વારંવાર અનુભવ થાય છે. જીતવાની શક્યતા હોવા છતાં અમુક જૂથ જીતી ના જાય તે માટે આંતરિક જૂથબંધી એટલી પ્રબળ બને કે સરવાળે સમગ્ર પક્ષને હાર મળે. ભાજપમાં હાલમાં એવી સ્થિતિ છે કે એક જૂથ અત્યંત મજબૂત છે અને તેમના હરિફ જૂથો ચેલેન્જ કરી શકે તેમ નથી. કોંગ્રેસમાં પણ ત્રણેક દાયકા પહેલાં એ સ્થિતિ હતી. તેનો અર્થ એ થયો કે ચૂંટણીના મેદાનમાં ખરેખર પક્ષ જીતતો નથી, પણ આંતરિક લડાઈમાં કોઈ એક જૂથ સંપૂર્ણપણ સર્વોપરી થઈ જાય ત્યારે આખરે પક્ષ એક થઈને લડે અને ચૂંટણીમાં જીતે. ભારતીય રાજકારણની આ પણ અજબ તાસીર છે, અને સમજવી જરા અટપટી અને અઘરી છે.